
Forord

Denne boken er den første i en serie som heter «De yngste i barnehagen – fra forskning til praksis». I denne serien vil det komme en rekke titler som belyser ulike deler av arbeidet med små barn i barnehagen. Det foreligger mye litteratur og forskning som er relevant for barnehagen, men det kan være krevende å få tid til å lese denne og å omsette kunnskapen til konkret praksis. Vi ønsker med disse bøkene å bidra til å formidle forskningsbasert kunnskap om de yngste barnehagebarna på en slik måte at den kan fungere som en inspirasjon til god praksis.

Bøkene i serien «De yngste i barnehagen – fra forskning til praksis» består av tre deler, der de første delene på en lettfattelig måte formidler teori og oppdatert forskning på det aktuelle området, og den siste delen beskriver forslag til hvordan det kan jobbes med temaet i den praktiske barnehagehverdagen. I tillegg presenteres det i den siste delen en rekke refleksjonsspørsmål. Bøkenes målgruppe er først og fremst de ansatte i barnehagene og studenter på barnehagelærerutdanningen, samt alle andre som er opptatt av gode barnehager for de yngste barna.

Denne første boken handler om livsmestring og psykisk helse, som er et tema som den nye «Rammeplan for barnehagens innhold og oppgaver» har løftet frem. De neste titlene som utgis i serien, vil omhandle læring og progresjon, fysisk helse og kosthold, samt foreldresamarbeid. Siden vil det komme flere titler.

Vi takker forlagsredaktør Inger Johanne Holth hos Cappelen Damm Akademisk for at hun hjalp oss med å komme på den gode ideen til denne serien, og ikke minst for at hun støtter oss i prosessen med å få den realisert.

Trondheim og Oslo, mai 2018 May Britt Drugli og Ratib Lekhal








Innledning

I «Rammeplan for barnehagens innhold og oppgaver» (Kunnskapsdepartementet, 2017) har man nå tatt i bruk begrepet livsmestring. Det er nær sammenheng mellom psykisk helse, fysisk helse og livsmestring. Livsmestring rommer prosesser som bidrar positivt i barns utvikling og som dermed også gir dem ressurser til å tåle motstand videre livet. Livet vil for de fleste by på både med- og motgang som må håndteres. I rammeplanens beskrivelse av livsmestring rettes det videre fokus mot å forebygge forhold som påfører barn sårbarhet og belastninger.

For å bli i stand til å kunne møte livets opp- og nedturer er det viktig at barn får en god start. Her spiller barnehagen er stor og viktig rolle. Denne boken har som utgangspunkt at små barn som får dekket sine behov for trygghet, nærhet, omsorg, forutsigbarhet, glede, lek, stimulering og støtte til mestring, og som blir inkludert i gode relasjoner og positive sosiale fellesskap, også vil rustes godt for livet videre. Tidlige gode erfaringer får barna inn på et positivt spor. Hvis små barn har det bra, blir ivaretatt av nærværende, støttende og stimulerende voksne, får holde på med slikt som små barn liker, som lek og utforskning, samt får støtte til å takle vanlig motgang i hverdagen vil de også bygge ressurser for fremtiden. For barn som tidlig viser tegn på å utvikle psykiske vansker, vil tidlig hjelp kunne få avgjørende betydning for deres videre utvikling. En god småbarnspedagogikk i barnehagen er derfor svært viktig.

Det å sikre små barn gode utviklingsbetingelser betyr selvsagt svært mye for det enkelte barn. Det betyr også mye for samfunnet, gjennom at barna blir godt fungerende voksne som kan bidra til å løse de stadig mer komplekse samfunnsoppgavene, og ikke minst at de selv kan bli gode foreldre til neste generasjon (National Scientific Council on the Developing Child, 2007). Å investere i gode barnehager for små barn er å investere både i barnas og samfunnets fremtid, og det burde derfor stå høyt på den politiske dagsordenen.

Denne boken omhandler livsmestring i arbeidet med de yngste barna og består av følgende tre deler:


Del 1 Livsmestring

Del 2 Hva fremmer og hemmer psykisk helse og livsmestring?

Del 3 Å fremme psykisk helse og livsmestring i barnehagehverdagen



I den siste delen er det på slutten av hvert tema også noen refleksjonsspørsmål som egner seg som utgangspunkt både for felles drøftinger og for egenrefleksjon.

Begrepene små barn, de yngste barna og toddlere brukes i denne boken om hverandre og viser i hovedsak til barn som går i barnehagens småbarnsavdelinger/grupper, og som er cirka 1–3 år. Mye av det som står i boken, vil imidlertid også være relevant for arbeid med eldre barnehagebarn, selv om disse ikke er i fokus i teksten. For å forstå og imøtekomme eldre barns behov og fungering, særlig når de ikke har hatt en god start i livet, må de ansatte kunne mye også om små barns utvikling.








DEL 1
LIVSMESTRING

I denne første delen av boken blir temaene tidlig utvikling, positiv psykologi, salutogenese og motstandskraft belyst. Disse temaene omfatter teorier om hva det er som i særlig grad bidrar til trivsel, robusthet og det å ha det bra i livet, og de danner et bakteppe for resten av boken. Deretter beskrives livsmestring, psykisk helse og fysisk helse. Siden livsmestring er et nytt begrep som nå er tatt i bruk i flere styringsdokumenter, kan det være nyttig å se nærmere på hvordan vi kan forstå det. Kropp og følelser har nær sammenheng, og i rammeplanens livsmestringsbegrep inngår fokus både på psykisk og fysisk helse. Denne boken har imidlertid mest fokus på psykisk helse.








KAPITTEL 1
Tidlig utvikling – et grunnlag

Nyere forskning, blant annet hjerneforskning, dokumenterer hvor viktig den tidlige utviklingen er. Tidlige positive erfaringer er i seg selv avgjørende for at barn skal ha det bra her og nå. I tillegg legger disse erfaringene et grunnlag for senere utvikling blant annet fordi tidlige erfaringer «bygges inn» i barnets hjerne, som er spesielt påvirkbar de første tre leveårene (National Scientific Council on the Developing Child, 2010). Barnehjernen gjennomgår en rivende utvikling de første årene, og det barnet opplever og hvordan barnet har det, virker i stor grad inn på denne «byggeprosessen».

I dette kapitlet skriver vi om samspill mellom arv og miljø slik det presenteres i transaksjonsmodellen, små barns påvirkbarhet og stressbegrepet.


Arv og miljø i samspill

Vi snakker ikke lenger om arv eller miljø, men om hvordan disse virker sammen. Vi vet at gener bidrar til hvordan hjernecellene forbinder seg med hverandre, men nå vet vi også at genene ikke dikterer denne prosessen. Den påvirkes i stor grad også av miljøfaktorer (Hart, 2011). Epigenetikk handler om hvordan miljøet påvirker genenes uttrykk. Gener kan «skrus av» eller «skrus på» basert på barnets erfaringer (National Scientific Council on the Developing Child, 2010). Påvirkninger i svangerskapet og de første leveårene er av stor betydning. Et positivt miljø vil for eksempel kunne hindre at en arvelig psykisk lidelse utvikler seg hos et barn. Barnet har den genetiske disposisjonen, men fordi mor har det bra under svangerskapet og barnet etter fødsel får god omsorg og støtte, blir ikke disse genene aktivert.

Transaksjonsmodellen danner et godt bakteppe for å forstå barns utvikling, og særlig hvorfor noen barn får psykiske vansker. Den beskriver utviklingsprosessen som et komplekst, gjensidig og dynamisk samspill mellom individuelle kjennetegn ved barnet og barnets miljø over tid (Sameroff, 2009). Utviklingsprosessen forstås i denne modellen i et helhetsperspektiv der biologiske, psykologiske, sosiale og kulturelle faktorer virker sammen. Skal vi forstå barnet, må vi også forstå barnets miljø. Dette er særlig viktig når barn begynner å vise tegn på skjevutvikling. Dette kan være et uttrykk for at for eksempel foreldrene har vansker eller at barnet ikke har det bra i barnehagen. I transaksjonsmodellen ses barnet som en aktør i sin egen utviklingsprosess. Det er ikke slik at barn passivt blir påvirket av faktorer rundt seg. Barn påvirker også sine omgivelser, og de organiserer selv sine erfaringer (Shonkoff, 2010).

Transaksjonsmodellen tar opp i seg Bronfenbrenners utviklingsøkologiske modell, som beskriver hvordan barns utvikling forgår i ulike utviklingsmiljøer som har direkte eller indirekte betydning for barnet (Bronfenbrenner, 2009). For eksempel vil hjemmemiljøet og barnehagen ha en direkte betydning for barnets utvikling fordi barnet selv er til stede på disse arenaene. Foreldrenes arbeidsplass kan derimot ha en indirekte betydning på barnet ved at forholdene der virker inn på foreldrenes fungering, noe som igjen kan virke inn på deres samspill med barnet og dermed får betydning for barnet. Bronfenbrenners modell beskriver videre betydningen av et godt samarbeid mellom for eksempel hjem og barnehage. Et godt foreldresamarbeid kan ut fra denne modellen i seg selv ha positiv betydning for barnets fungering og trivsel i barnehagen.

I henhold til transaksjonsmodellen vil både barn og miljø være i kontinuerlig forandring og regulerer seg hele tiden til hverandre. Hvis et barn for eksempel på et gitt tidspunkt utvikler et sosialt eller psykisk problem, er det svært sjelden at det finnes en enkel årsaksforklaring til dette. Når et barn utvikler vansker, vil det, basert på transaksjonsmodellen, være naturlig å rette fokus på at systemet rundt barnet trolig ikke er godt nok. Som oftest er det flere faktorer på ulike nivåer som har virket sammen over tid. Kanskje er det snakk om et litt engstelig barn som i utgangspunktet trenger mer tilpasset støtte enn andre barn. Hvis barnet ikke får denne støtten, kan det føre til at barnet blir stadig mer tilbaketrukket og fryktsomt, og i liten grad deltar i sosialt samspill med andre barn. På den måten vil barnets sosiale ferdigheter i liten grad utvikles, og på et tidspunkt kan dette bli beskrevet som at barnet har sosiale problemer. Motsatt kan man tenke seg at et engstelig barn som blir møtt med forståelse og støtte, og som får hjelp med å regulere egne følelser og egen atferd i sosiale situasjoner, gradvis blir bedre i stand til å fungere godt i lek og samspill med andre barn.


Bushra var en engstelig liten jente som brukte lang tid på å finne seg til rette i barnehagen. Hun begynte i barnehagen da hun var 16 måneder. Foreldrene fortalte at hun alltid hadde vært forsiktig og engstelig i møte med noe nytt. Hun gråt mye den første måneden i barnehagen og holdt seg i nærheten av de voksne. Hun var heldig og møtte ansatte som så at hun strevde, og som tålmodig støttet henne i prosessen med gradvis å slippe litt taket i dem og nærme seg noen av de andre barna for å delta i lek. De etablerte blant annet faste smågrupper der Bushra ble med i en gruppe med tre av de andre barna som hun syntes å søke seg mest til, og den ansatte som hun helt klart foretrakk å være sammen med. Dette ble etter hvert en trygg arena for Bushra, og hun ble gradvis mindre engstelig og mer utforskende i gruppen. De ansatte snakket også mye med foreldrene om hvordan de kunne støtte Bushra, når de var sammen. Etter et halvt år viste hun tydelige tegn på også å ha blitt tryggere i den store barnegruppen, og ved barnehageårets slutt fungerte Bushra på lik linje med de andre barna. Foreldrene opplevde den samme positive utviklingen hjemme.





Hjernen er påvirkbar

Hjernen er mer påvirkbar de første leveårene enn senere fordi det foregår en vekstspurt i hjernen nettopp i denne perioden (Hart, 2011. Menneskehjernen er relativt uferdig ved fødselen, derfor får omsorgsmiljøet mye å si for den grunnleggende utviklingen. Hvis barn med en begynnende skjevutvikling får god hjelp i løpet av de første leveårene, vil effekten bli mye større enn om det iverksettes tiltak først senere.

Tidlige erfaringer bygges inn i hjernearkitekturen som er under oppbygging. Hjernen er mer plastisk tidlig i livet, og dermed påvirkes små barn spesielt mye av sine erfaringene i denne perioden (Center on the Developing Child at Harvard University, 2017). Hjerneceller som ikke blir brukt, vil etter hvert «koble seg fra» og «dø», mens de hjernecellene som blir aktivert ved at barnet inngår i et utviklingsfremmende samspill, etablerer flere og bedre forbindelser seg imellom. Samspill som er tilpasset det lille barnet fører til at det dannes komplekse nevrale trafikksystemer i barnehjernen (Center on the Developing Child at Harvard University, 2017).

Gjensidige påvirkninger mellom gener og miljø bidrar til hjernens utvikling (National Scientific Council on the Developing Child, 2007). I de første leveårene er det særlig kvaliteten på samspillet mellom barnet og omsorgspersonene, hjemme og i barnehagen, som utgjør de sentrale miljøfaktorene. Sosial kontakt mellom det lille barnet og omsorgspersonene skaper forbindelser mellom hjernecellene og påvirker kvaliteten på disse forbindelsene (Hart, 2011).

Det som skjer tidlig i barnets liv, danner en grunnmur, solid eller vaklende, som senere utvikling bygger på (Weatherston og Browne, 2016). Når de fleste små barn nå begynner i barnehagen rundt ett års alder, vil barnehagen i stor grad bidra til dette utviklingsgrunnlaget. De som jobber med de yngste barnehagebarna, er derfor viktigere enn noensinne. Det er verdt å nevne at «godt nok» omsorgsmiljø er tilstrekkelig for at de fleste barn får en positiv hjerneutvikling. Omsorgsmiljøet trenger ikke å være perfekt. Noen sårbare barn vil derimot trenge et mer optimalt omsorgsmiljø.



Stress og tidlig utvikling

Det er etter hvert godt dokumentert at det som kalles negativt stress, kan hemme hjernens tidlige utvikling. Stress kan defineres som en biologisk og psykologisk respons på opplevd fare, utfordring eller omstendighet som barn ikke føler at de håndterer (Dettling, Parker, Lane, Sebanc og Gunnar, 2000).

For å skille mellom ulike former for stress og dets betydning for utviklingen beskriver National Scientific Council on the Developing Child (2005/2014) tre ulike former for stress:


	Positivt stress: Moderat og kortvarig fysiologisk stressrespons som kan oppstå når barnet møter nye mennesker, blir frustrert, må takle separasjon fra foreldrene, blir satt grenser for og lignende. Det sentrale med positivt stress er at stressresponsen ikke varer lenge, at den raskt faller tilbake til normalt nivå. Hvis barnet får god støtte fra nære voksne når det opplever kortvarig stress, vil slike erfaringer kunne anses som positive for barnet. Barnet vil erfare at det kan mestre noe som umiddelbart oppleves som vanskelig. Dette kan fremme barnets robusthet og motstandskraft når det møter belastninger senere i livet.


	Tolerabelt stress: Dette er stress som potensielt kunne fått en negativ effekt på hjernens utvikling. Tolerabelt stress brukes om tidsavgrensede situasjoner med stor belastning og der én eller flere voksne hjelper barnet. Fordi nære og støttende voksne fungerer som buffer for barnet underveis i situasjonen og etterpå, blir belastningen håndterbar. Den fysiologiske stressresponsen blir ikke så høy som den kunne ha blitt dersom barnet ikke hadde fått god hjelp og støtte. Eksempler på situasjoner som kan utløse tolerabelt stress, er for eksempel skilsmisse, dødsfall, naturkatastrofe og en terrorhandling. Støtten som barnet får fra én eller flere omsorgspersoner i denne situasjonen, er det som avgjør om det blir tolerabelt stress eller ikke.


	Negativt stress (toxic stress): Negativt stress oppstår når barnet utsettes for langvarig aktivering av sitt biologiske stressresponssystem, og når det ikke får den støtten det trenger fra omsorgspersonene. Eller enda verre, når det nettopp er omsorgspersonen som påfører barnet den belastende situasjonen, som ved alvorlig omsorgssvikt. Traumatiske opplevelser som krig, vold, omsorgssvikt, overgrep, mishandling og mobbing er eksempler på negativt stress. Negativt stress vil hemme hjernens utvikling hos barn. De påføres sårbarhet som vil påvirke deres videre liv.




OPPSUMMERING


	Barns utvikling skjer gjennom et gjensidig samspill mellom arv og miljø. Gener kan skrus «av» og «på» basert på barnets erfaringer.


	Tidlige erfaringer bygges inn i hjernearkitekturen som er særlig påvirkbar de første leveårene.


	Positivt stress kan fremme robusthet hos barn, mens negativt stress hemmer barns utvikling. Barn må derfor beskyttes fra negativt stress.


	Eksempler på negativt stress er omsorgssvikt og mobbing.

